b"\n_START_ARTICLE_\nZlomljena piramida\n_START_SECTION_\nNotranji prehodi\n_START_PARAGRAPH_\nZlomljena  piramida ima dva vhoda. Eden od njiju je precej nizko na severni strani piramide. Do njega je bilo zgrajeno veliko leseno stopni\xc5\xa1\xc4\x8de za turiste, \xc4\x8deprav piramida za turiste ni odprta. Drugi vhod je visoko na zahodni strani piramide. Oba vhoda vodita v vsak svojo komoro z visokim zaobljenima stropom. Severni vhod vodi v komoro, ki je pod tlemi, zahodni pa do komore, ki je v telesu piramide. Odprtina na stropu severne komore je dostopna samo po majavi 15 m visoki lestvi in je skozi kraj\xc5\xa1i prehod povezana s prehodom s severnega vhoda piramide. _NEWLINE_Zahodni prehod je blokiran z dvema kamnitima blokoma, ki se  nista spustila navpi\xc4\x8dno, kot v drugih piramidah, ampak po klan\xc4\x8dini z naklonom 45\xcb\x9a.  Eden od blokov je bil spu\xc5\xa1\xc4\x8den in so skozenj \xc5\xbee v starem veku prebili luknjo, drug blok pa je podprt s kosom cedrovega lesa. Povezovalni prehod vstopi v zahodni prehod med obema zapornima blokoma.\n_START_SECTION_\nPiramidni tempelj\n_START_PARAGRAPH_\nNa vzhodni strani piramide so ostanki piramidnega templja. Tako kot pri piramidnem templju Meidumske piramide sta bili tudi za tem templjem steli, od katerih je ostalo bore malo. Na njiju ni niti sledu napisov. Od templja so ostali smo sledovi,  iz katerih je razvidno, da je bil podoben Meidumskemu.\n_START_SECTION_\nSatelitska piramida\n_START_PARAGRAPH_\nSatelitska piramida je bila namenjena bivali\xc5\xa1\xc4\x8du faraonove Ka (du\xc5\xa1e). Piramida stoji pribli\xc5\xbeno 55 m ju\xc5\xbeno od Zlomljene piramide. Stranica piramide je merila 52,8 m, vi\xc5\xa1ina pa 26 m. Naklon stranskih ploskev je 44\xc2\xb030', kar je skoraj enako kot pri Rde\xc4\x8di piramidi. Zgrajena je bila iz relativno debelih blokov apnenca, postavljenih v vodoravne vrste in prekritih s slojem finega apnenca iz  Ture.  Pogrebna komora je dostopna po spu\xc5\xa1\xc4\x8dajo\xc4\x8dem se hodniku z vhodom 1,1 m nad tlemi sredi  severne stene piramide.  Hodnik ima naklon 34\xc2\xb0. Prvotno je bil dolg 11,6 m. Hodnik je s kratkim prehodom povezan s hodnikom, ki se z naklonom  32\xc2\xb0 30' spu\xc5\xa1\xc4\x8da do glavne komore._NEWLINE_Prehodi v piramidi so zasnovani podobno kot prehodi v Veliki piramidi v Gizi. Glavni prehod vodi do grobnice, v kateri najverjetneje nikoli ni bilo nobenega sarkofaga. Komora v sredi\xc5\xa1\xc4\x8du piramide ima s konzolami podprt obokan strop in \xc5\xa1tiri metre globok ja\xc5\xa1ek, ki so ga verjetno izkopali iskalci dragocenosti. Podobno kot glavna piramida ima tudi satelitska piramida v vzhodnem delu komore oltar z dvema stelama."